ເຂື່ອນນໍ້າເທີນ 2 ຢຸດການ ຜະລິດໄຟຟ້າ ຊົ່ວຄາວໄວ້ ເພື່ອຫລຸດ ການປ່ອຍນໍ້າ ອອກຈາກ ເຂື່ອນ
ບໍລິສັດນໍ້າເທີນ 2 ພາວເວີຈໍາກັດ ຖະແຫລງວ່າ ໄດ້ຢຸດການເດີນເຄື່ອງຈັກຜະລິດໄຟຟ້າ 5 ໜ່ວຍຊົ່ວຄາວ ຈາກທັງໝົດ 6 ໜ່ວຍ ນັບແຕ່ວັນທີ 24 ກໍລະກົດ ເປັນຕົ້ນມາ.
ເຂື່ອນນໍ້າເທີນ 2 ຢຸດການຜະລິດໄຟຟ້າ ແລະຫລຸດການປ່ອຍນໍ້າອອກຈາກ ເຂື່ອນລົງໄປຫາແມ່ນໍ້າເຊບັ້ງໄຟ ເປັນການຊົ່ວຄາວ ເພື່ອຊ່ວຍຫລຸດຜ່ອນ ຜົນກະທົບຈາກໄພນໍ້າຖ້ວມໃນແຂວງພາກກາງຂອງລາວ ຊົງຣິດ ໂພນເງິນ ມີລາຍລະອຽດກ່ຽວກັບເລື້ອງນີ້ ມາສະເໜີທ່ານ ຈາກບາງກອກ ບໍລິສັດນໍ້າເທີນ 2 ພາວເວີຈໍາກັດ ຖະແຫລງຢືນຢັນວ່າ ໄດ້ຢຸດການເດີນເຄື່ອງ ຈັກຜະລິດໄຟຟ້າ 5 ໜ່ວຍ ຈາກທັງໝົດ 6 ໜ່ວຍ ທີ່ມີກໍາລັງຕິດຕັ້ງລວມເຖິງ 1,080 ເມກາວັດ ນັບແຕ່ວັນທີ 24 ກໍລະກົດ ເປັນຕົ້ນມາແລ້ວ ທັງນີ້ກໍແມ່ນ ເພື່ອເປັນການຊ່ວຍຫລຸດຜ່ອນຜົນກະທົບຈາກໄພນໍ້າຖ້ວມ ໃນແຂວງພາກກາງ ທີ່ເກີດຈາກອິດທິພົນພາຍຸໂຊນຮ້ອນ ເຊີ່ນຕິງ ທີ່ພັດເຂົ້າມາໃນລາວ ໃນຊ່ວງ ວັນທີ 15-23 ກໍລະກົດ ທີ່ຜ່ານມາ ຊຶ່ງໄດ້ສົ່ງຜົນກະທົບຕໍ່ຊີວິດ ແລະຊັບສິນ ຂອງປະຊາຊົນລາວ ຢ່າງກວ້າງຂວາງໃນເວລານີ້ ໂດຍການຢຸດການເດີນເຄື່ອງຈັກຜະລິດໄຟຟ້າຄັ້ງນີ້ ຈະເຮັດໃຫ້ມີການປ່ອຍ ນໍ້າຈາກເຂື່ອນນໍ້າເທີນ 2 ລົງສູ່ແມ່ນໍ້າເຊບັ້ງໄຟ ຫລຸດລົງເປັນສ່ວນໃຫຍ່ ເພາະ ຈະມີປະລິມານນໍ້າຈາກການເດີນເຄື່ອງຈັກຜະລິດໄຟຟ້າຂະໜາດຕິດຕັ້ງພຽງ 42 ເມກາວັດ ເທົ່ານັ້ນ ທີ່ຈະປ່ອຍລົງໄປກັກເກັບໄວ້ໃນຄອງເໝືອງ ທີ່ຢູ່ເຂດໃຕ້ ເຂື່ອນນໍ້າເທີນ 2 ຈົນກວ່າບັນຫານໍ້າຖ້ວມຈະກັບຄືນສູ່ສະພາບການປົກກະຕິ ຈຶ່ງຈະມີການປ່ອຍ ນໍ້າດັ່ງກ່າວລົງສູ່ແມ່ນໍ້າເຊບັ້ງໄຟ ຕໍ່ໄປ ຄະນະບໍລິຫານເຂື່ອນໄຟຟ້ານໍ້າເທີນ 2 ໄດ້ມີຄໍາສັ່ງໃຫ້ຢຸດການເດີນເຄື່ອງຈັກຜະ ລິດໄຟຟ້າ ໃນຊ່ວງລະດູຝົນຂອງທຸກປີ ຖ້າຫາກມີໄພນໍ້າຖ້ວມເກີດຂຶ້ນໃນພື້ນທີ່ ທີ່ຢູ່ເຂດໃຕ້ເຂື່ອນ ໂດຍສະເພາະແມ່ນແຂວງຄໍາມ່ວນ ແລະສະຫວັນນະເຂດ ທີ່ຢູ່ເຂດ 2 ຝັ່ງແມ່ນໍ້າເຊບັ້ງໄຟນັ້ນ ຖືເປັນເຂດທີ່ຕ້ອງປະເຊີນກັບໄພນໍ້າຖ້ວມ ເປັນປະຈໍາທຸກປີ ເຊັ່ນໃນເດືອນສິງຫາ 2017 ຄະນະບໍລິຫານ ເຂື່ອນນໍ້າເທີນ 2 ກໍໄດ້ອອກຄໍາສັ່ງໃຫ້ຢຸດການເດີນເຄື່ອງຈັກຜະລິດໄຟຟ້າເປັນການຊົ່ວຄາວ ເພື່ອຈະໄດ້ບໍ່ຕ້ອງປ່ອຍນໍ້າລົງໄປຊໍ້າຕື່ມໃນພື້ນທີ່ໃຕ້ເຂື່ອນໃນເຂດແຂວງຄໍາ ມ່ວນ ແລະສະຫວັນນະເຂດ ຊຶ່ງກໍາລັງຜະເຊີນກັບໄພນໍ້າຖ້ວມ ຢ່າງກວ້າງຂວາງ ແລະໜັກໜ່ວງອ້ວຍອິດທິພົນຈາກພາຍຸໂຊນຮ້ອນເຊິນການັ້ນ ແຕ່ວ່າຢ່າງໃດກໍຕາມ ອ່າງໂຕ່ງຂອງເຂື່ອນນໍ້າເທີນ 2 ຈະສາມາດເກັບກັກນໍ້າໄວໃນ ອ່າງໄດ້ທີ່ລະດັບສູງສຸດບໍ່ເກີນ 538 ແມັດ ສູງກວ່າລະດັບນໍ້າທະເລ ໝາຍຄວາມວ່າ ຖ້າຫາກຍັງມີຝົນຕົກລົງມາ ແລະນໍ້າໄຫລ ເຂົ້າອ່າງໂຕ່ງເກີນກວ່າລະດັບຄວາມສູງ 538 ແມັດດັ່ງກ່າວ ຊຶ່ງການປ່ອຍນໍ້າກໍຈະດໍາເນີນການຢ່າງໂປ່ງ ໃສ ທຸກຄັ້ງ ດັ່ງທີ່ ເຈົ້າໜ້າທີ່ຂັ້ນສູງຂອງໂຄງການເຂື່ອນນໍ້າເທີນ 2 ໄດ້ໃຫ້ການຢືນຢັນວ່າ ທັງນີ້ ໂດຍພາຍຸເຊີນກາ (Son Ca) ໄດ້ເຮັດໃຫ້ເກີດນໍ້າຖ້ວມ ນໍ້າໄຫລຊຸແຮງ ແລະ ດິນເຈື່ອນໃນຫລາຍພື້ນທີ່ ແລະກໍໄດ້ສົ່ງຜົນກະທົບຕໍ່ປະຊາຊົນລາວ 255,000 ກວ່າຄົນ ໃນ 860 ບ້ານ 53 ເມືອງໃນເຂດ 14 ແຂວງ ຊຶ່ງລວມເຖິງແຂວງຄໍາມ່ວນ ແລະສະຫວັນນະເຂດ ທີ່ຖືກກະທົບຮຸນແຮງທີ່ສຸດ ເພາະມີນໍ້າທີ່ຖືກປ່ອຍລົງມາຈາກ ເຂື່ອນນໍ້າເທີນ 2 ເຖິງ 500 ແມັດກ້ອນ/ວິນາທີ ຫລືກວ່າ 43 ລ້ານແມັດກ້ອນ/ວັນ ທາງດ້ານບໍລິສັດໄຟຟ້ານໍ້າງື່ມ 5 ຈໍາກັດ ກໍໄດ້ອອກຖະແຫລງການວ່າ ຈະປ່ອຍນໍ້າ ອອກຈາກເຂື່ອນ ໃນປະລິມານສະເລ່ຍ 85-3,332 ແມັດກ້ອນ/ວິນາທີ ຕັ້ງແຕ່ວັນທີ 30 ກໍລະກົດ ເຖິງວັນທີ 25 ຕຸລາ 2018 ນີ້